Beursie vind pad terug na eienaar | News24
Beursie vind pad terug na eienaar
"'n Vrou het vandag 'n wonderlike ding in my lewe gedoen . . .," sê Marius Botha van Louterwater, nadat Sisanda Beke van Joubertina verlede Dinsdag sy verlore beursie aan hom terugbesorg het. Foto: VERSKAF
SY kon maklik die verlate beursie in haar sak steek, maar toe Sisanda Beke die bankkaart met die eienaar se naam daarop sien, het sy geen twyfel gehad oor wat sy moes doen nie.
Beke, 'n werknemer van Oos-Kaap Parke en Toerisme in Joubertina, het verlede Dinsdag oppad werk toe dié beursie buite die Hoërskool McLachlan opgetel en dadelik by die plaaslike Eerste Nasionale Bank aangeklop om haar te help om die regmatige eienaar op te spoor.
Die beursie is binne minute met sy eienaar, Marius Botha van Louterwater herenig.
Volgens Botha het hy verlede Maandag-aand sy beursie met R110, sy bankkaart en bestuurslisensie by die skool verloor.
"Ons was daar vir 'n funksie. Oppad terug na ons voertuig het my dogter geval. Ek het afgebuk om haar op te tel, en vermoed dat my beursie toe uit my sak geval het," sê Botha.
Botha het eers die volgende oggend rond-om 09:00 besef dat sy beursie weg is.
"Toe ek my beursie nie by die werk of huis kon opspoor nie, is ek deur Joubertina toe om my soektog daar voort te sit," sê Botha.
"Ek het skaars by die skool gestop, toe my selfoon lui. Groot was my verbasing toe 'n FNB-werknemer my inlig dat 'n vrou my bankkaart ingegee het in die hoop om my op te spoor."
Volgens Botha was dit 'n wonderlike ervaring. "Sy het geen rede gehad om so iets te doen nie, en tog het sy al die moeite gedoen om my beursie aan my terug te besorg.